和呂叔恭題和州香林湯
作者：王之道
朝代：宋

paragraphs: 新詩等絺繡，文采照座右。
尤憐繼絕唱，峥嶸競高秀。
詞源眉山長，句法杜陵舊。
相從今老矣，豈獨歌邂逅。
香林在何許，溢沸發巖竇。
其流漸清温，脈助草木茂。
歲旱添苗槁，一溉十倍收。
追游記疇昔，我僕苦痛疚。
别來隔兵火，荆榛挂猿狖。
温温自然湯，蠲痾古非謬。
我聞泉所發，江海遠相透。
其温本硫黄，氣味自同臭。
大哉無礙浴，天地不輕授。
嚴霜與烈日，冬夏特異候。
人生困凌薄，往往少中壽。
飄飄澡雪力，狴犴忽蒙宥。
春寒不喜出，塊坐撥殘槱。
晦陰又連朔，夜雨屢通晝。
誰能慰窮愁，邵州有賢守。
開箧出大軸，令我和其後。
此意重虚辱，勉彊忘固陋。
呂侯卿相家，博學靡不究。
會當似前人，嘉猷日告后。
君看華清宮，誨淫似招寇。
當年從千官，車馬所奔輳。
漁陽一炬火，曾不半錢售。
争如寄僧房，泠泠灔苔甃。
常遂塵土濯，永免脂粉漱。